《题南台周老商山水》
明代·郭廑

中峰佳气碧氤氲，清制萝衣慕隐君。一曲鉴湖堪醉月，半空盘隐可栖云。

悬崖古木霜前落，远屿馀霞鸟外分。我欲相从赋归去，西山鸾鹤日为群。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。